23
1 Heen shiiqida asay wuri denddidi Yesussa Philaxoossakko ekki bides. 2 Ays nu asay qeesares giira giironta mala balethishsheenne bena kirstossa giidi balethishin hayssa addezza demmidos giidi mootida. 3 Philaxoossaykka Yesussa neni Ayhuddista kawoo? giidi oychchides. Yesussaykka zaaridi ne gida mala gides. 4 Philaxoossaykka qeese halaqatasinne shiiqida asas hayssa addezza bolla iza mootisiza iita yoho demabeykke gides. 5 Isti zaaridi haysi addezzi Galilappe hayssa gakanas kumetha Yuda waayso bolla dees giidi minnithi yootida. 6 Philaxoossay asay gizaysa siyidi Yesussay Galila asakonne lo7ethi eranas oychchides. 7 Yesussay Herdoossa kawotetha garsan dizayssa shaakki eridi he wode Herdoossay Yerusalemeni diza gish izakko Yesussa yeddides. 8 Herdoossayka kase Yesussa beyanas daro koyishe dizagish Yesussa beyidi keehi ufa7ides. Iza gish kase siyidi izi malaata oothishin beyanas koyidi ufa7ettides. 9 Daro oychchatakka iza oycherechchides shin Yesussay iza oychcha zaaribeyna. 10 Qeese halaqqattinne Xaafeti heen iza matan eqqidi keehi wordo mooto mootida. 11 Herdoossayka ba wotadaratara wuri iza kadhida, kawo mayo mayzidi gede Philaaxoossakko zaari yeddides. 12 Herdoossayne Philaxoossay kase ba garsan issay issara oosha shin he gallas giigida. 13 Philaxoossay qeese halaqqatara dere daannataranne dere asa shiishidi, 14 hayssa addezzi asa wurssi makkali7ana mala denthethes giidi inte taakko ehin ta qorin iza oythiza issi iita miish demabeykke gides. 15 Qassekka Herdoossay issi iita miish iza bolla demmonta aggida gish ha nuukko zaari yeddides. Ha7i inte beyizza mala iza hayqqos gathiza issi iita miish oothibeyna. 16 Hessa gish qaxayada ta iza yedana gides. 17 Izi hessa giday ista baale gallas qachettida asappe issi ura birshizza wogay diza gish. 18 Derey wurikka issi bolla Barbaanne birshadda hayssa addezza digga giidi wassides. 19 Barbaanney katama garssa asa makali7a yohon denthethidi asa wodhi qachettida asa. 20 Philaxoossaykka Yesussa birshanas koyida gish qassekka zaaridi oychchides. 21 Asay zeridi kaqqa kaqqa giidi wassides. 22 Philaxoossay heezantho aazas kaqqoo? Haysi addezzi ay iita oothidee? Tani iza hayqqos gathiza iita ootho iza bolla beyabeykke hessa gish qaxayada ta birsha yedana gides. 23 Asaykka qaala dhoqqu histtidi Yesussay kaqqistana mala Philaxoossa keehi woossishe wassida. 24 Hessa gish Philaxoossay ista oychchoy polistanamala azazides. 25 Asa makal7isidi shemppo wodhdhida gish qachchetidayssa birshanna mala isti woossida ura birshidi Yesussa isti dossida mala ootheto giidi deras aathi immides. 26 Istika Yesussa oykki ekki birshin Qarena geetettiza katamappe issi Simoona geetettiza addey hahoppe yizaysa demmida Yesussay kaqqistana masqale koca izi tookkidi Yesussa kaallana mala woliqqathida. 27 Daro dereynne ba tira ici ici yekkiza maccati 28 Yesussappe guyyera iza kaalida. Yesussay istakko simmi xeellidi inte Yerusaleme maccasay intesne inte naytas yekkite attin taas yekofite gides. 29 Sinthefe inte hekko makkarattine yelonta ulotine nay dhammonta dhanthati anjettidayta gaana wodey sinthara yees. 30 He wode zumato nu bolla wodite qeeri zumatikka nuna qottite gaana. 31 Histini qaye miththa bolla hayssatho oothidayti mela miththa bolla wostaneshaa? 32 Izara issife hayqqana mala hara nam77u iita oothida asata izara efida. 33 Qaraniyo geetettiza so gathidi kaqqida. Iita oothidaytappe issa oshacha baggara issa hadirissa baggara kaqqida. 34 Yesussaykka aabo hayti ba oothizaysa eridi ooothonta gish istas atto ga gides. Istika iza mayoza saama yegidi ba garssan gishetti ekkida. 35 Hessi hanshin asay wuri eqqidi xeellidees, daannatikka “izi hara asa ashshides shin Xoossafe dorettida kirstossay iza gidikko ane ha7i bena asho” giidi qidhida. 36 Wotadaratikka shiiqidi woyneppe aggettidda caalla usha ushidi qidhida. 37 Neni Ayhudde kawo gidikki ane ha7i nena ashsha gida. 38 Iza hu7e bolla baggara masqale koca bolla “haysi Ayhuddista kawo” giza qaala xaafi qaaphida. 39 Iita oothidi kaqqetida asatappe issay cashsha qaala Yesussa bolla qoqqofides. “ne kirstossa gidikii? ane nenaka nunakka ashsha” gides. 40 Iita oothidaytappe issay nees bessiza firda ekkashe Xoossassi babbikkii? 41 Nuni nu oothida iita oothos bessizaysa ekkos haysi addezzi gidikko issi iita oothibeyna. 42 Yesussa ne kawotethara ne yiza wode tana qoppa gides. 43 Yesussaykka zaaridi ta nees tumu gays hach ne tanara gannaten daana gides. 44 Hessa wode gadey seeta gallas shin biiddi udufun saate gakanas wurso biitta bolla dhummidees. 45 Awa arshe poo7oy digettides. Maqddase maggarajaykka daajkketidi nam77u kezides. 46 Yesussaykka keehi wassidi aabo ta shemppo ne kushen immays gida mala shemppo kezides. 47 Xeetu wotadarata halaqqay hessa beyidi “haysi addezzi tumappe xillo asakoshin” giidi Xoossa galatides. 48 Hessa beyanas heen shiiqidi derey wuri he hanidaysa beyidi tira ici icidi simmida. 49 Gido attin Yesussa kase lo7ethi erizayti wuri qassekka Galilappera iza kaalliza maccashati hessa xellishe haakki eqqida. 50 Ayhuddista duulata asappe issay izikka Yosefo geetettiza issi daro keehanne xillo asa. 51 Izikka kase asay Yesussa bolla duulatishn he duulatan deenna. Izikka issi Armattiyaasa geetettiza Ayhuddista katama asa shin Xoossa kawotethi yanayisa naagishe gam7ides. 52 Izikka Philaaxoossakko biiddi Yesussa anha immana mala Philaxosa woossidees. 53 Philaxoossay izas ero gin Yosefoy anha masqale kocappe wothida mala xaaxxidi shuchchafe woocettida kase haray moogetonta duufon efidi wothides. 54 He gallassay asay sanbbatas giigettiza gallas sanbbatay gelana hanes. 55 Galilappe dendidi Yesussara yida maccashatikka Yosefo kaalli biiddi duufoza beydda. Yesussa anha wosit wothidakoone xellida. 56 Heepe simmidi shittoone tiyiza miish giiggissida. Woggay giza mala sanbbata gallas shemppida.