2
Xoossas gooyino gish immetida woga
1 Hessa gish wurssofe koyro hara asas shoobetha woosa, gaanatetha woosane galata woosa asa wurssos kawootasine dere ayssizaytas wurssos woosssana mala qopisays. 2 Hessikka tumu ayyana duussanine geeshshateth wursson nuni sarotethanine wogan daana malassiko. 3 Hayssi nuna ashshiza Xoossa achchan loonne ufayssizazikko. 4 Izi asi wuri attana malane tuma erana mala koyees. 5 Issi Xoossi xaala dees. Qassekka Xoossasine asas giidon issi giggisizza gaanay dees. Izikka asi gidida Yesuss Kiristtoossako. 6 Izi bena asa wurssos aathi immides. Hessikka heeraka wodey adhdhontta izas markkatides. 7 Takka hayssas miishshirachcho yootanas kiittetidade. Qasseka deretas tumu ammano assitamare gidada shuumistadis. Hessakka ta wordotontta tumu yootanassikko. 8 Hessa gish attuma asay wursso soon hanqqoy bayinddane palammay bayindda ba geeshsha kushista pude dhuuqqu histtidi woosana mala ta koyayis. 9 Hessathokka maccashshati bonchora bena shiishshi ekkidi beessiza mayo mayeto, attin ba hu7e daadi ekkidi woykko alli7o mayo, worqqanne inqufe aathidi walq walq guuppetto. 10 Gido attin Xoossu woosos giza maccashshati isttas oothana beessiza loo7o oothon lo7etto. 11 Maccashshi coou gaada kumeththara azazeteth tamaru. 12 Maccashshi coou gaanape attin iza tamarssana mala woykko adde bolla godatana mala koykke. 13 Gasooykka koyro addamey medhdhettides; kaalada hewana medhdhettadus. 14 Qassekka koyro ballettiday addamme gidena. Ballettada xoossa wogappe adhdhiday maccashshayoko. 15 Gidikkoka maccashshi ammanonine siiqqon geeshshatethan berkka bena haaron miinnikko naa yelon attana.